**SURA YA NNE**

**UTEKELEZAJI WA ANDIKO/FUNZO**

K

ufasiri peke yake bila kutekeleza ni sawa na kuivisha chakula bila kula ukiwa unatarajia kushiba. Fasiri haina nguvu isipokuwa imetekelezwa na mhusika na imeibua badiliko la imani au tabia/mwenendo ulio sahihi. Mbinu za kutekeleza lazima zitumike na hapa lazima iwe vitendo. Kila fundisho limfanye msikilizaji ajiulize haya maswali yote ama baadhi:

1. Nifanyeje ili hii tabia niiache?
2. Kwanini ninafanya kitendo hiki?
3. Haya hayakuwa maisha yangu nifanyeje nirudishe upendo wangu kwa Mungu?
4. Nifanyeje nifikie huo ujuzi/ufahamu unaosemwa?
5. Kama yule alishinda nifanyeje na mimi nisijidharau?
6. Nitumie mbinu gani kuziishi hizi kweli za Mungu?
7. Kumbe mimi sijajaribiwa! Oh ahsante Mungu! – msikilizaji amshukuru Mungu.
8. Mungu yupo nifanyeje awe halisi na kwangu?

Baada ya hapo, msikilizaji aendelee kutafakari kwa kuchukua vitendo. Vitendo vimegawanyika mara mbili yaani yaweza kuwa ni badiliko la papo hapo ama la baadaye. Vitendo lazima viwe dhahiri kwa msikilizaji maana atajiona uhalisia wake na itamlazimu achukue hatua kama;

1. Kutubu – Kubadili (mtazamo, matendo na njia), zimwelekee Mungu.
2. Kumshukuru Mungu
3. Kurudisha upendo kwa watu wa karibu (aliokuwa akiwachukia)
4. Kuongeza tabia ya utoaji.
5. Kuongeza bidii ya kusoma Neno la Mungu.
6. Kuamua kuanza ushuhudiaji.
7. Kuongeza uvumilivu.
8. Kupenda maombi.
9. Kuacha uzushi/usengenyaji.
10. Kusoma Biblia sana.
11. Kuongeza maarifa, ujuzi, hekima ipatikanayo katika Mungu.
12. Kuimarisha uongozi/uwajibikaji.
13. Kusamehe na kuachilia walioleta makovu katika maisha.
14. Kuacha mazoea ya kitamaduni/kimila.
15. Kupata mtu wa kujifunza zaidi toka kwake.

Hiyo ni mifano ya utekelezaji unaweza kuwa katika moja ya hizo hoja juu ama nje ya hizo maana hiyo ni mifano tu

**SURA YA TANO**

**MASOMO (20) YALIYOCHAMBULIWA**

H

aya ni masomo ambayo nimeyachambua na nilichambua zaidi ya masomo 200 kwa miezi sita maana wakati mwingine nilikuwa naandika asubuhi moja, mchana moja na usiku moja. Baada ya kujifunza hizi mbinu ninakuomba pia usome na ufanye zoezi la kusoma Biblia na kufanya uchambuzi kwa kutumia mifano ya kitabu hiki. Ukiweza andaa somo moja kila siku kwa mwaka unaweza kuwa na akiba ya masomo zaidi ya mia tatu (300). Ukishajua hizi mbinu ina kuwa ni kazi rahisi mno hasa kwa kumtanguliza Roho Mtakatifu.

Hatua ambazo tumezipitia zinatosha kutoa mwanga na huo mwanga utaonekana katika vitendo zaidi ama masomo 20 ambayo yamechambuliwa. Kabla ya kuzama zaidi katika uchambuzi wa masomo haya hakikisha umeelewa vizuri habari za huko juu.

Muundo wa masomo/mafundisho yetu ni:

1. Ujumbe- ndiyo kichwa cha somo husika.
2. Andiko la somo- Kitabu maalumu kuhusu funzo husika.
3. Wazo kuu-Ujumbe lengwa ubebao somo.
4. Utangulizi-Hueleza taarifa za awali za uandishi wa kitabu cha somo na au somo lenyewe.
5. Mwanga wa somo. Hutoa muhtasari ya ujumbe mzima kwa maneno machache.
6. Yaliyomo-Huchambua kiini/kusudi ama lengo la ujumbe kwa undani sana.
7. Tafakari /zoezi-Hulenga kushughulisha hadhira itafakari jambo fulani kwa vitendo.
8. Hitimisho-Huhusu utekelezaji wa kiini cha somo. Wakati wa mahubiri wawe wanafanyaje. Si hivyo tu lakini baada ya hilo somo wafanye nini na tabia gani waendelee nayo katika maisha yao.

**FUNGUO ZA UFAFANUZI WA FUNZO.**

Funzo lina mgawanyiko wake kama tulivyoona hapo juu. Katika mafunzo ya ufafanuzi ya kitabu hiki kumbuka sana funguo za uandishi zifuatazo.

1. Namba 1- ya yaliyomo inafaa kusomwa: Jambo la kwanza.
2. 1,2,3 n.k (a,b,c,d nk) – katika kipengele cha yaliyomo inafaa kusomwa jambo la kwanza au kama ni la pili au la tatu sehemu sehemu a, b,c hata e na mara nyingi hizo hoja hutoka kwenye msitari mmoja. Siri nyingi zilizochunguzwa kwenye mstari mmoja.
3. B.K- humaanisha Baada ya kuzaliwa Kristo.
4. K.K –humaanisha Kabla ya Kuzaliwa Kristo. Miaka ya nyuma kabla ya kuzaliwa kwake.
5. Mafundisho ya ufafanuzi (expository teachings)-Ndiyo mkabala wa kitabu hiki. Mafunzo yote yamechambuliwa kiufafanuzi. Mafundisho ya kiufafanuzi huhusisha kutumia Biblia kufafanua maisha. Sio kutumia uzoefu wa maisha na kuutafutia vifungu kwenye Biblia. Bila kurukia mafungu mengi ya vitabu kwenye somo moja. Somo moja linakuwa na aya au sura ambayo imefafanuliwa/chambuliwa kwa kina ujumbe wa Mungu uliomo ndani yake. Kwepa kujaza maandiko mengi ya Biblia ambayo utakuwa ukiyasoma dakika tatu halafu unamezesha wasikilizaji bila kuwachambulia kama ilivyo kwenye kitabu hiki. Ni bora uchambue mistari kiasi halafu uchukue mafundisho yake na uyafafanue zaidi na yakaeleweke zaidi.
6. Ukiandaa mafundisho yako ya mafafanuzi kama hayo hapo chini kazi yako ya kuhubiri itakuwa katika msingi imara. Hautachanganya masomo kumi katika kipindi cha dakika arobaini (40). Masomo mengi katika kipindi kimoja huchanganya wasikilizaji. Kama ni somo la maombi usianze kufundisha tena utoaji, biashara, nidhamu na mengine.
7. SOMO#:O1

|  |  |
| --- | --- |
| UJUMBE |  YESU KUHANI MKUU TOSHELEZI |
| ANDIKO | Ebrania 7:26-28 |
| WAZO KUU | Mkristo au kanisa linapaswa kufahamu sifa saba (7) za Kristo Kuhani Mkuu zisizo patikana kwa wanadamu. |
|  UTANGULIZI | Kitabu cha Waebrania kinafunua ukuu wa utu wa Kisto (mwana wa pekee), ukuhani wake (dhabihu ya pekee), kiini cha Imani (kuishi kwa Imani), na utekelezaji wa Imani (kumtazama Yesu tu). Kitabu hiki inadhaniwa kuwa kiliandikwa na mtume Paulo. Kiliandikwa kati ya mwaka 64-68 B.K. Kipindi hicho kiliandikwa kwa ajili ya kuwasihi waebrania wakue katika Imani wasirudi nyuma kufuata Imani za kipagani. Ilifaa waukulie wokovu na kuweza kuwa na stamina kubwa za kiroho ziwezazo kushinda mienendo ya kitamaduni. Hata leo kitabu hiki ujumbe wake unatufaa kwani jamii zetu zimerudi nyuma kwa kufuata tamaduni za dunia za kila aina ambazo ziko kinyume na Neno la Mungu. Turuhusu kweli ya Mungu itukuze na kutuimarisha ili kanisa lisirudi kutawaliwa na mila na tamaduni za utandawazi na nguvu za sayansi na teknolojia yaani usasa |
| **MWANGA WA FUNZO** | *Somo hili linachambua zaidi kuhusu nafasi ya Yesu ya ukuhani. Ukuhani ni cheo au nafasi ya kiroho ya kutimiza mapenzi ya Mungu kwa njia ya kusimama mbele za Mungu kwa njia ya maombi kwa ajili yako ama kwa ajli ya watu wengine (familiya, ofisi, kanisa ama taifa). Yesu anatuombea mbele za Baba wa mbinguni.* |

YALIYOMO.

1. Kuhani Mkuu Mtakatifu (mstari wa 26a). Yesu ndiye kuhani Mkuu mtakatifu. Hana hatia yoyote toka kwa mtu ama sehemu nyingine yoyote. Nafsi yake mwili wake na matendo yake yote ni urejeleo wa utakatifu wa kimbingu na katika makuhani wengine wote wa agano la kale hakuna aliyefikia utakatifu kama yeye (Mtakatifu wa watakatifu wote).
2. Kuhani Mkuu asiye na uovu (mstari wa 26b).

Roho yake, mwili wake, nafsi yake vyote havina uovu wowote ndani yake. Hajawahi kuwaza kutenda dhambi wala kutenda. Mawazo ya uovu sio sehemu ya maisha yake kamwe. Moyo wake daima unapenda kufanya mapenzi ya Mungu.

1. Kuhani Mkuu asiye na waa. (mstari wa 26c)

Ndani yake hakuna doa katika jambo au namna iwayo ile.

Vile alivyo ndivyo alivyo kwa hakika bila unafiki.

1. Kuhani Mkuu aliyetengwa na wakosaji (mstari wa 26d)

Hayuko kwenye kundi la wakosaji, huko alitengwa tangu mwanzo. Haunganishwi na wakosaji maana yeye hana shirika na wakosaji na kwa namna hiyo yeye huwaokoa wakosaji wote wawe upande wake.

1. Kuhani Mkuu aliyejuu kuliko mbingu (mstari 26e)

Yeye ni Mkuu kuliko dunia yote. Kuhani mkuu kuzidi mbingu zote. Makuhani duniani walikuwa na kuhani mkuu juu yao na hawakuwa na sauti ya mwisho kama ilivyo kwa Yesu Kristo.

1. Kuhani Mkuu aliyetoa dhambihu yake mara moja (mstari wa 27)

Makuhani wengine walitoa dhabihu mara kwa mara kwa ajili yao na kwa ajili ya wengine. Yesu alitoa dhabihu yake mara moja tu na ikatosheleza mahitaji yote ya utakaso kwa vizazi vyote.

1. Kuhani Mkuu aliyekamilika (msitari wa 28)

Makuhani wengine walikabiliwa na udhaifu/dhambi.

Yesu hakuwa katika hilo fungu maana yeye alikuwa katika hali ya ukamilifu ya milele.

Yeye ni mkamilifu milele.

TAFAKARI.

Je, ni tofauti ipi ya ukuhani wa Yesu Kristo na makuhani wengine ambayo ulikuwa hauijui kabla ya somo hili? Je, unapomtafakari Yesu katika nafasi ya ukuhani mkuu wa milele unanyenyekeaje katika maombi? Usiendelee kusoma kwanza andika weka majibu ………………………………………….…………………………………………………………………………………………………………………………………………..

HITIMISHO.

Tenga muda umwombe Mungu kupitia kuhani mkuu wa milele Yesu Kristo kuhusu jambo ambalo ungependa akutendee mwaka huu.